 Na BENSON MATHEKA KUKAMATWA kwa Seneta wa Meru Mithika Linturi kufuatia matamshi aliyotoa akiwa Eldoret kwenye mkutano wa kisiasa wa Naibu Rais William Ruto kumeibua maswali kuhusu viongozi wanaochochea ghasia na kuepuka adhabu. Bw Linturi alikamatwa Jumamosi saa chache baada ya Mkurugenzi wa Mashtaka ya Umma (DPP), Bw Noordin Haji kuagiza Inspekta Jenerali wa Polisi kuchunguza madai ya uchochezi dhidi ya seneta huyo kwa kuwataka wakazi wa Kaunti ya Uasin Gishu kutowavumilia watu aliodai hawamuungi Dkt Ruto. Seneta huyo aliwarejelea watu hao kama ‘madoadoa’. Hatua ya Bw Haji ilifuatia malalamishi ya Wakenya waliokashifu seneta huyo na kutaka achukuliwe hatua. Tume ya Taifa ya Uwiano na Utangamano (NCIC) pia ilimuita Bw Linturi kuandikisha taarifa kuhusu madai hayo ikisema matamshi yake yalikuwa na uwezo wa kuzua chuki na uhasama nchini hasa wakati huu wa mihemko ya uchaguzi. Bw Linturi aliyesafirishwa kutoka Eldoret hadi Nairobi jana Jumapili kuhojiwa na NCIC na DCI, si kiongozi wa pekee kukamatwa na kushtakiwa kwa madai ya kutoa matamshi ya uchochezi ingawa hakuna aliyewahi kuadhibiwa. Wadadisi wa siasa wanasema kutoadhibiwa kwa wanasiasa wanaohusishwa na matamshi ya uchochezi na chuki kunafanya mtindo huo hatari kuendelea hasa wakati wa uchaguzi mkuu. Kulingana na Mhadhiri wa Chuo Kikuu cha Nairobi Herman Manyora, hata viongozi wakuu wa kisiasa akiwemo Naibu Rais William Ruto wamekuwa wakitoa matamshi yanayoweza kusababisha taharuki nchini. “Siwezi kunyamaza ninapoona viongozi wakisema mambo yanayoweza kuharibu nchi hii. Ninamuomba ( Dkt Ruto) awaze na kufikiria tena. Tuna nchi moja pekee inayoitwa Kenya. Hata wale wanaoweza kuwa na bahati ya kuwa na boma nje ya nchi, janga (la corona) limetufunza kuwa tuna nchi moja pekee,” alisema Bw Manyora akirejelea matamshi ya Dkt Ruto aliyowaambia wanaodaiwa kumwibia kura kwamba wakithubutu kufanya hivyo watajuta. Kulingana na mchanganuzi wa siasa Geff Kamwanah, wanasiasa kama Seneta Linturi wanapata nguvu za kutoa matamshi ya uchochezi kutokana na vinara wanaounga mkono. “Alitoa matamshi hayo mbele ya Dkt Ruto ambaye hakuyakashifu na kumkemea moja kwa moja. Kwa hakika, Linturi alisema aliomba msamaha baada ya kushauriwa na washirika wake waliohisi kwamba kauli yake ilikuwa imevuka mipaka na itaharibu kampeni za chama cha UDA,” alisema Kamwanah. Wakenya ambao wamekuwa wakifuatilia matamshi ya wanasiasa pia walimlaumu mbunge wa Mathira Rigathi Gachagua kwa kutoa matamshi ya kumbagua mbunge wa Kesses, Bw Swarup Mishra alipomtaja kama Mhindi. Kulingana na sheria, ni makosa kumbagua au kumtenga mtu kwa misingi ya rangi au kabila. “Linturi kuhimiza wasiounga UDA na Hasla watimuliwe na Gachagua kumbagua Mishra kwa sababu ya rangi hakufai kuvumiliwa. Lazima wawajibishwe,” alisema David Makali akieleza. Gavana wa Kitui Charity Ngilu alisema kwamba Linturi aliendeleza mtindo wa viongozi wakuu wa kisiasa wa kutumia washirika wao kutoa matamshi ya kuudhi na kuchochea. “Ni mtindo (wa kutoa matamshi ya chuki) unaofaa kutia hofu Wakenya wote sio wale wanaoishi na kufanya kazi Rift Valley,” Bi Ngilu alisema kwenye Twitter. Bw Kamwanah anasema washirika wa viongozi wengine wakuu wa kisiasa pia wamekuwa wakitoa matamshi ya chuki lakini wanaposhtakiwa hawaadhibiwi. “Kila wakati wa uchaguzi, wanasiasa huwa wanahusishwa na matamshi ya uchochezi. Baadhi yao huwa wanakamatwa na wengine hawachukuliwi hatua. Wale wanaokamatwa huwa wanaachiliwa huru baada ya kutopatikana na hatia na hii imefanya mtindo huu hatari kuendelea,” alisema. Miongoni mwa waliowahi kukamatwa na kushtakiwa kwa madai ya uchochezi ni wabunge Oscar Sudi (Kapsaret), Johana Ng’eno (Emurua Dikirr), Charles Njagua (Starehe), Moses Kuria (Gatundu), aliyekuwa Gavana wa Kiambu na wakati mmoja mbunge wa Embakasi Ferdinand Waititu na mbunge wa Bahati, Kimani Ngunjiri. Aliyekuwa seneta wa Machakos Johnson Muthama ambaye kwa wakati huu ni mwenyekiti wa UDA pia amewahi kushtakiwa kwa uchochezi na kuachiliwa huru. Mnamo Septemba 19, 2019, mahakama iliwaachilia huru Junet Mohamed, Aisha Jumwa, Timothy Bosire na Florence Mutua walioshtakiwa kwa uchochezi baada ya kupata kuwa karatasi ya mashtaka ilikuwa na dosari. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  